晁补之
饮城西赠金乡宰韩宗恕
大夫盘中定州盏，三举檐花舞凌乱。
请君行盏且莫稽，为君起赋饮城西。
城西古道如涧深，东风吹沙不见林。
虚堂更觉野原阔，榆柳浩浩波涛吟。
杂花一园来远道，两株江南梅更好。
樱桃已晚犹烂漫，百株如雪聊可绕。
常时东风无此寒，常时诸君无此闲。
且看瓶口似鱼贯，莫惜面文如缬斑。
大夫工为宋玉赋，思不能涯字无数。
秀才酷类东野贫，白屋青山愁曲身。
籍咸不肯羞北阮，主簿高材即仇览。
成诗午景已妍和，罢酒花开应更多。
山翁归不醉，当奈岘山何。